นายกรัฐมนตรี เป็นห่วงประชาชนในทุกพื้นที่ประสบอุทกภัย สั่งการเร่งระบายน้ำและฟื้นฟู
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม โพสต์ข้อความผ่านเฟซบุ๊กส่วนตัว ใจความสำคัญว่า เมื่อวานนี้ (29 ก.ย.) ได้ลงพื้นที่ไปติดตามสถานการณ์น้ำที่จังหวัดชัยภูมิ เพื่อให้กำลังใจพี่น้องประชาชน รวมถึงมอบนโยบายให้ทางจังหวัดเร่งรัดแก้ไขสถานการณ์อย่างเต็มที่ ซึ่งได้เห็นปัญหาที่ยังมีอีกมากและจะต้องเร่งแก้ไขให้สำเร็จ ทั้งเรื่องปัญหาน้ำท่วม รวมถึงการพัฒนาจังหวัดหลังจากน้ำท่วมคลี่คลาย โดยสิ่งหนึ่งที่รู้สึกได้จากทุกๆ ครั้งที่ลงพื้นที่ คือการได้เห็นพี่น้องคนไทยจำนวนมากที่ประสบภัย แต่สามารถปรับตัวตามสถานการณ์ได้ ทุกคนยังมีรอยยิ้มและสร้างกำลังใจให้แก่กัน ทำให้ตนเองได้รับกำลังใจกลับคืนมาทุกครั้ง จึงขอส่งต่อกำลังใจไปสู่เจ้าหน้าที่ทุกฝ่ายและอาสาสมัครทุกคนในพื้นที่ โดยเฉพาะบุคลากรทางการแพทย์ที่ต้องแบกรับภาระเพิ่มเป็นสองเท่า ทั้งโควิดและน้ำท่วมทั้งนี้ได้ติดตามวิกฤตน้ำท่วมอย่างใกล้ชิด พร้อมสั่งการให้รายงานสถานการณ์อย่างต่อเนื่อง เพื่อที่จะได้สั่งการผ่านกลไกในระดับรัฐบาล ลงไปยังระดับท้องถิ่น สนับสนุนการแก้ปัญหาของแต่ละพื้นที่ ให้ดูแลพี่น้องผู้ประสบภัยอย่างทั่วถึง จนกว่าน้ำจะลด แล้วเข้าสู่การเยียวยาและฟื้นฟูต่อไป และจากการลงไปติดตามสถานการณ์ในหลายๆ พื้นที่ พบว่าโดยภาพรวมแล้วยังอยู่ในเกณฑ์ที่สามารถรับมือได้ ปัจจัยหนึ่งเป็นเพราะแต่ละจังหวัด ได้มีการดำเนินการตามแผนรับมืออุทกภัยระดับประเทศ 10 มาตรการ ที่ ครม.กำหนดไว้เมื่อเดือน มิถุนายน สำหรับฤดูฝนปีนี้นายกรัฐมนตรี ยังระบุว่า จากการประเมินสถานการณ์ของหน่วยงานที่เกี่ยวข้อง หากไม่มีพายุเข้ามาอีก น้ำท่วมขังจะค่อยๆ ลดลงจนหมดภายใน 10-15 วัน จึงได้สั่งการย้ำให้หน่วยงานที่เกี่ยวข้องและผู้ว่าการทุกจังหวัดที่ประสบเหตุ ได้เร่งระบายน้ำอย่างเต็มที่ รวมทั้งดูแลประชาชนที่ประสบภัยให้ได้มากที่สุด นอกจากนี้ยังได้ประเมินความเสี่ยง เพื่อวางแผนรับมือสำหรับจังหวัดในเขตพื้นที่ตอนล่าง รวมถึงกรุงเทพและปริมณฑลไว้ด้วย ซึ่งจากแผนเผชิญเหตุและการเตรียมพร้อมล่วงหน้าในปีนี้ จึงเชื่อว่าสถานการณ์น้ำท่วมในครั้งนี้ จะไม่เหมือนกับวิกฤตในอดีตที่ผ่านมา พร้อมขอแนะนำ 4 แอปพลิเคชัน ที่รัฐบาลได้จัดทำขึ้น สำหรับแจ้งเตือน ให้คำแนะนำและรับแจ้งเหตุ จากเฟซบุ๊ก “ศูนย์ปฏิบัติการนายกรัฐมนตรี” เพื่อติดตามสถานการณ์ด้วยตนเองอีกทางหนึ่ง